19. schôdza NR SR - 10.deň - B. popoludni
Dátum: 2024-09-26
Poslanec: Luščíková, Darina (PS)
Druh vystúpenia: Vystúpenie v rozprave

144. Ďakujem veľmi pekne za slovo. Ja by som rada poprosila, aby tu bol aj pán minister, pretože budem mať naňho nejaké otázky, ale tak môžme začať bez neho a myslím, že, alebo dúfam, že sa dostaví... (Prerušenie vystúpenia predsedajúcim.) Gašpar, Tibor, podpredseda NR SR Určite sa dostaví, lebo to prikazuje rokovací poriadok, len myslím, že vybehol na toaletu, takže skúste byť v tomto trochu trpezlivá. Ďakujem. Luščíková, Darina, poslankyňa NR SR Ja som veľmi ráno počúvala pozorne pána ministra a povedal jednu vec, že počas celej rozpravy sa bude koalícia zaoberať hlavne tým, prečo sme došli tam, kde sme došli tam, kde sme došli, a prečo musíme riešiť tak masívnu konsolidáciu. A mne už vtedy bolo jasné, keď som si pripravovala vlastne svoj prejav a mám to tu aj napísané, že budeme sústavne počúvať mená Ódor, Matovič a Heger. A vôbec som sa nemýlila, pretože asi vo vašom message boxe naozaj sú len tieto tri mená, síce padajú tu aj ostatné, ale tieto sú tie hlavné. Takže miesto toho, aby sme riešili, ako von z tohto marazmu, tak vy sa vyhovárate ako malé deti v škôlke, lebo to nie my alebo nie ja, to Dominik. Určite všetci poznáte ten známy muzikál Neberte nám princeznú. Takže toto mi naozaj už vyše, neviem koľko mesiacov, teda vlastne skoro rok pripomína tento muzikál. Vy sám, pán minister, no nemáme tu ešte pána ministra, ale obraciam sa naozaj naňho, že on ako ekonóm musí veľmi dobre vedieť, že Ódor nemohol spôsobiť to, čo sa tu deje, a tieto obvinenia sú naozaj veľmi smiešne. Sám dobre viete, že právomoci premiéra a vlády, ktorá bola, úradníckej vlády, boli naozaj obmedzené. Ale ak trváte na svojom, tak chcem vás poprosiť, pán minister, ktorého tu stále nemáme, a by som naozaj poprosila už pána ministra asi prísť, pretože by som rada od neho poprosila čísla, konkrétne čísla, ako... (Prerušenie vystúpenia predsedajúcim.) Gašpar, Tibor, podpredseda NR SR Prosím pána ministra, aby prišiel do sály. Ďakujem. Luščíková, Darina, poslankyňa NR SR Dobre, tak počkám a položím túto otázku za chvíľku. Hej? Dobre, ďakujem. Takže, pán minister, obraciam sa na vás kvôli tomu, že stále spomínate úradnícku vládu, spomínate Ódora, tak ja by som vás chcela poprosiť, aby ste nám dali konkrétne čísla, konkrétny výdavok, ktorý spôsobil takúto katastrofu vo financiách nášho štátu. Pokiaľ ho máte, my sa radi budeme na to pozerať a diskutovať o tom. Ďalšia vec, ktorú veľmi často spomínate, spomínate Ódorove lego kocky, ale dobre viete, naozaj dobre viete, že to bola len ponuka súboru opatrení, z ktorých si nasledujúca vláda, akákoľvek vláda, mohla vybrať, ale nemusela vybrať, podľa svojho uváženia. Nič z toho totiž oni naozaj realizovať nemohli, a to vy dobre viete. Áno, musím súhlasiť, že minulá vládna koalícia prispela výraznou mierou k stavu, v akom sa Slovensko nachádza. O tom sa naozaj nemusíme hádať. Ale vy zabúdate dodať jednu vec. Vašich 12 rokov vlády. A naozaj ste neodovzdávali financie v tak perfektnom stave, ako tvrdíte. Na to sú štatistiky, to si vie každý vyhľadať, nebudem sa tu tým teraz ďalej zaoberať. A dnes sme od vás počuli aj to, že pripúšťate, že sme na gréckej ceste. Keď sme my hovorili o gréckej ceste niekedy pred desiatimi mesiacmi, keď sa prijímal rozpočet, tak ste nás obviňovali, že strašíme. A že sme klamári jednoducho, keď sme o tomto rozprávali. A dnes to rozprávate to isté, čo my sme rozprávali celé mesiace. Ja rozumiem, že vy ako vládna koalícia ste nemohli priznať, že sme na tom tak zle, keď ste potrebovali presadiť svoje populistické sľuby a míňali ste neadresne stovky miliónov eur. Tie stovky miliónov, o ktoré mohla byť dnes tá dnešná konsolidácia naozaj nižšia. Nemuseli ste napríklad dneska zavádzať daň z transakcií. Ale ja už odmietam hovoriť o minulosti a hľadať vinníka. Potrebujeme riešiť to, čo je to tu a teraz a potrebujeme riešiť to, aby na Slovensku bola budúcnosť. Preto poďme hovoriť o konkrétnych konsolidačných opatreniach, o konkrétnych opatreniach, ktoré sa dotknú peňaženiek konkrétnych ľudí. Ja som si robila troška taký prieskum, pretože sa venujem malému podnikaniu a živnostníkom a musím povedať, že Ficova drahota najviac doľahne na tých najmenších a najzraniteľnejších podnikateľov. Urobili ste si bankomat z malých živnostníkov. To sú tí živnostníci, ktorí nemajú obrat ani 50-tisíc eur a ktorí nie sú platcami DPH. To nie sú veľké firmy, to sú ľudia, ktorí žijú z úst do úst a z každej jednej faktúry, čakajú na každú jednu faktúru, aby mohli uhradiť mzdu svojho zamestnanca, alebo proste len uživiť svoju rodinu. Podľa predstavených podporných či povedzme kompenzačných opatrení pre podniky s obratom do 100-tisíc eur sa zdá, že konsolidačné dopady obišli drobných podnikateľov a živnostníkov, ale nie je to tak. Zoberte si napríklad, ja neviem, stolára z Mlynčekov pri Kežmarku, ktorý si nevedel nájsť zamestnanie blízko domova, chcel zostať s rodinou, a preto si otvoril malú stolársku dielňu pri svojom dome. Vyrába pre ľudí, ja neviem, skrinky, kuchynské linky, nejaké dvere. Čo tomu stolárovi z Mlynčekov spôsobí táto vaša konsolidácia? Zvýšená daň z pridanej hodnoty, ktorú si nemôže odpočítať, tá bude mať dosah stovky eur ročne. Diaľničná známka zdražená plus podnikateľský účet, ktorý si bude musieť založiť, a to nehovorím ani o transakčnej dani. Dokopy mu to robí až tisíc eur ročne. Tisíc eur ročne je jeho jeden mesačný príjem alebo inak sú to mesiace úhrady energií napríklad v jeho dielni. Vláda prezentuje, že pomohla malým podnikateľom, aby zvládli predstavené konsolidačné opatrenia, ale opak je pravdou. A takýto prepočet sa netýka len stolára z Mlynčekov, rovnako na tom bude kaderníčka vo Veľkých Kapušanoch, alebo predajca internetového nejakého tovaru, ktorí tiež prídu o stovky eur ročne. Pričom tento výpadok naozaj pre nich znamená veľakrát mesačný príjem. Vláda slovenským živnostníkom, tým najmenším a najzraniteľnejším, odkazuje, že jej na nich vôbec, ale vôbec nezáleží. Že musia platiť viac daní, nezostane im na to, aby mohli rozvíjať svoje podnikanie a čo je naozaj najhoršie, tak im ukrajuje z ich rodinného rozpočtu. My naozaj rozumieme nutnosti konsolidácie. O tom sa nemusíme vôbec baviť. Avšak vláda podráža nohy tým, ktorých si roky nevšímala a takto ich hádže cez palubu. Viete, aký to bude mať dopad na tých malých živnostníkov? Už teraz dostávame správy o frustrácii, o vracaní živnostenských listov. To, že vláda zabudla na tých najmenších živnostníkov, bude pre mnohých z nich mať likvidačný dopad. Mnohí budú musieť dvíhať ceny, stanú sa z nich platcami DPH, čo v mnohých profesiách jednoducho naozaj neustojíte. A to viem, o čom hovorím. Takže čo sa stane? Malí podnikatelia budú zatvárať svoje podniky, budú odchádzať za prácou do zahraničia, budú sa ďalej vyľudňovať regióny, pretože títo malí podnikatelia sú veľmi často v regiónoch, kde si nevedia nájsť prácu a budú sa rozpadať ďalšie rodiny. Keby ste aspoň tieto peniaze, milá vláda, ktoré takto od podnikateľov vytiahnete, dali na koncepčnú pomoc pre rozvoj podnikateľského prostredia, alebo trebárs na to rozpadajúce sa zdravotníctvo či školstvo, vy ich však míňate na svoje platy, na nezmyselné ministerstvo športu, na neadresnú energopomoc a nešetríte na sebe. Robert Fico svojho času povedal známy výrok, že vyžiť z mála je prednosťou nás Slovákov. My v Progresívnom Slovensku však robíme všetko pre to, aby sme nemuseli vedieť vyžiť z mála. Aby sme mali budúcnosť tuná na Slovensku. Dnes som vám, pán minister, prostredníctvom Jána Hargaša dala jednu otázku... (rečníčka sa obzrela za seba) a, prepáčte, som myslela, že tam ste otočený, ďakujem, a rada by som dostala na ňu odpoveď. A tá otázka znela, počkajte, som sa troška tuná stratila, že ako chcete tlmiť dopady konsolidácie na malých živnostníkov. Presne na tých živnostníkov, o ktorých som teraz rozprávala, ktorí prídu o stovky eur ročne. Vy ste však na túto otázku absolútne neodpovedal. Vaša odpoveď bola, lebo Ján Hargaš, lebo IT, ale toho malého živnostníka naozaj nezaujíma nejaký problém s IT a s Jánom Hargašom. Malému živnostníkovi ste ešte tak v skratke medzi rečou odkázali, že veď vlastne mu znižujete cenu základných potravín, cenu kníh, chodí sa najesť niekde do reštaurácie, takže aj tam ste mu pomohli. Ale to ste pomohli predsa každému na Slovensku. A ja neviem, či to aj bude reálna pomoc, pretože vďaka týmto konsolidačným opatreniam sa budú zdvíhať ceny, samozrejme, takže toto je pre všetkým. Ale vy beriete živnostníkom stovky eur ročne a toto nie je pomoc. Takže ja sa vás naozaj znova pýtam a budem rada, keď bude nejaká odpoveď, že ako ste im pomohli. Skôr možno by som vás aj chcela vyzvať, pán minister. My veľmi radi by sme opravili ten váš zákon a dali nejaký pozmeňovací návrh, aby práve týmto živnostníkom ste pomohli, lebo ja vám rada poskytnem prepočty, ktoré mám, ale vieme, že to nedokážeme, pretože nám neprešiel jediný, jediný návrh za celé volebné obdobie, nikomu z opozície. A to je jedno, ktorá strana to bola, ale nikomu to neprešlo. A keďže my to nechceme kaziť a chceme vám dať šancu, aby ste troška napravili tie vaše chyby, tak vás naozaj prosím a vyzývam, pomôžte týmto malým podnikateľov, živnostníkom a napravte tú chybu a nájdite nejakú vec, ktorá im pomôže, pretože naozaj oni skrachujú. Ďakujem pekne.